Source: https://precedens.mandiner.hu/cikk/20190613_felfuggesztette_a_human_rights_watch_igazgatojanak_kiutasitasat_az_izraeli_legfelsobb_birosag
Timestamp: 2019-09-17 22:45:30
Document Index: 19625441

Matched Legal Cases: ['Bíróság ', 'Bíróság\n', 'bíróság ', 'bíróság ', 'bíróság ', 'Bíróság ']

Felfüggesztette a Human Rights Watch igazgatójának kiutasítását az izraeli Legfelsőbb Bíróság | Mandiner
Felfüggesztette a Human Rights Watch igazgatójának kiutasítását az izraeli Legfelsőbb Bíróság
Izrael Állam Legfelsőbb Bírósága felfüggesztette azt az áprilisban született első fokú ítéletet, amely kiutasította volna Omar Shakirt az országból. Shakir a nemzetközi jogvédő civil szervezet, a Human Rights Watch (HRW) izraeli és palesztin területekre delegált igazgatója. A vele szemben folytatott eljárást az izraeli Stratégiai Ügyek Minisztériuma, valamint a Belügyminisztérium kezdeményezte, amiért – állításuk szerint – Shakir támogatja az úgynevezett Bojkott, Tőkekivonás, Szankciók (BDS) nevű Izrael-ellenes nemzetközi bojkottmozgalmat.
A kiutasításról szóló tárgyalásokon a minisztériumok elsősorban azzal érveltek, hogy Shakir és a HRW a jogvédelmi tevékenység álcája alatt valójában Izrael-ellenes üzeneteket terjesztenek. A HRW ügyvédje, Michael Sfard ugyanakkor azt hangoztatta, hogy az egész kiutasítási üggyel a kormány pusztán azt kívánja leplezni, hogy valójában nem egy adott személlyel, hanem konkrétan a HRW-vel szemben igyekszik fellépni.
A védelem másik fő érve az volt, amikor Sfard felhívta a figyelmet arra, hogy nem szabad kiutasítani egy olyan személyt, aki egyszer már megkapta a letelepedési engedélyt. A minisztériumok álláspontja szerint azonban a hatóságok továbbra is felléphetnek ilyen személyekkel szemben, amennyiben az általuk végzett Izrael-ellenes bojkottot támogató tevékenység „folyamatos és aktív.”
A HRW ugyanakkor rámutatott, hogy vád nem szolgáltatott semmiféle információt arra vonatkozóan, hogy Shakir részt vett volna ilyen tevékenységben mióta a HRW helyi képviselőjévé vált. A Belügyminisztérium ugyan bemutatott a bíróság előtt Shakirtól származó nyilatkozatokat, de ezek mindegyike azt megelőzően született, hogy Shakir csatlakozott volna a HRW-hez. Az ügyvéd elismerte ugyanakkor, hogy Shakir és a HRW valóban figyelmeztetett cégeket arra, hogy a Ciszjordániába irányuló befektetések akár nemzetközi jogot is sérthetnek. Hangsúlyozta azonban, hogy ezen kommunikáció során sosem bátorítottak Izrael-ellenes bojkottra.
2018 júniusában aztán a vád újabb Shakirtól származó megnyilatkozásokat tárt a bíróság elé annak érdekében, hogy bizonyítsa: a HRW igazgató továbbra is támogatja a BDS mozgalmat. Így például kiderült, hogy 2017-ben egy bahreini FIFA találkozón Shakir a HRW nevében igyekezett rávenni a nemzetközi labdarúgószövetséget, hogy foganatosítson szankciókat az izraeli labdarúgással szemben.
A bíróság végül idén áprilisban helyt adott a két minisztérium keresetének, és kiutasította az országból Shakirt, aki a döntés ellen a Legfelsőbb Bírósághoz fellebbezett, amely az eljárás idejére felfüggesztette a döntés végrehajtását. Shakir így egyelőre megmenekült a kiutasítástól, egyelőre azonban még nem tudni, hogy pontosan mikor kerül majd sor az ügyet végleg eldöntő tárgyalásra.
The Jerusalem Post Yonah Jeremy Bob : Supreme Court freezes order to deport HRW official
| külföld | Izrael | palesztin | Legfelsőbb Bíróság | ítélet | Human Rights Watch | kiutasítás | jogvédő | nemzetközi | Precedens | Omar Shakir | bojkottmozgalom